Karlar í skúrum bardúsa ýmislegt . Nú á dögunum smíðuðu þeir Steindór Guðjónsson og Hallgrímur Guðmundsson , meðlimir Karla í skúrum trékassa fyrir Rauða krossinn , en hann verður notaður til þess að flytja erlenda mynt sem safnast og ekki er hægt að koma í verð hérlendis . Kassinn var smíðaður eftir ósk og mun handverkið eflaust koma að góðum notum . Steindór Guðjónsson er formaður Karla í skúrum í Hafnarfirði og er einnig smíðakennari og húsagagnasmiður . Hallgrímur Guðmundsson er meðstjórnandi Karla í skúrum í Hafnarfirði og húsasmiður . Karlar í skúrum er samfélagslegt verkefni Rauða krossins í Hafnafirði og Garðabæ sem er opið fyrir alla karlmenn . Skúrinn er umhverfi þar sem karlmenn á öllum aldri geta unnið að sameiginlegum og / eða persónulegum verkefnum sem þeir ákveða sjálfir . Þar skiptast þeir á þekkingu og gefa til samfélagsins í leiðinni . Einstaklega ánægjulegt var að þeir Steindór og Hallgrímur skyldu vera tilbúnir að verða við ósk fjáröflunarsviðs að smíða kassann .